किसनपुर, थपलाल, गोंडा, घोरड़ी ते नमाई पञ्ज ग्रां मोह्‌रु जोगियै दी हद्दा बिच थे। मोह्‌रू दा होर कोई बी नेईं हा, छड़ी इक केसरो गै थी, बो मोह्‌रु अपनै जम्मै प़ञ्जें ग्राएं दे जागतें दा जीना ते बधना-फुल्लना समझदा हा। सच्च बी था, जिमीदारी च बाह्‌ना-राह्‌ना, गुड्डना-तालना मनुक्खै दे अपनै अख्त्यारै चे ऐ पर पक्के दे फसलै पर धनोते दा रथ मोह्‌रु नईं परतै तां सबनीं दे कीते-कराए पर परमेसर माहराज ऐह्‌नू दी चिट्टी चादर बछाइयै पानी पाई ओड़ै। फी मोह्‌रु दे इस दावे गी झूठा कुन बनाई सकदा हा ?